作者:杜甫
標題:奉送二十三舅錄事之攝郴州
內容:賢良歸盛族，吾舅盡知名。徐庶高交友，劉牢出外甥。泥塗豈珠玉，環堵但柴荊。衰老悲人世，驅馳厭甲兵。氣春江上別，淚血渭陽情。舟鷁排風影，林烏反哺聲。永嘉多北至，句漏且南征。必見公侯複，終聞盜賊平。郴州頗涼冷，橘井尚淒清。從役何蠻貊，居官志在行。